b'\n_START_ARTICLE_\nBushid\xc5\x8d\n_START_PARAGRAPH_\nBushid\xc5\x8d (jap. \xe6\xad\xa6\xe5\xa3\xab\xe9\x81\x93, Bushid\xc5\x8d, soturiherrasmiehen tie) oli japanilaisten samurai-sotureiden el\xc3\xa4m\xc3\xa4ntapaohjeistus._NEWLINE_Siin\xc3\xa4 soturin tien harjoittamiseen liitettiin eettisi\xc3\xa4- ja kunniak\xc3\xa4sityksi\xc3\xa4._NEWLINE_Bushid\xc5\x8d ei ollut puhtaaksikirjoitettu lakikokoelma vaan kokoelma el\xc3\xa4m\xc3\xa4nohjeita, jotka siirtyiv\xc3\xa4t perim\xc3\xa4tietona sukupolvelta toiselle. _NEWLINE_N\xc3\xa4in bushid\xc5\x8d kasvoi ja kehittyi pitkien sodank\xc3\xa4ynnin vuosisatojen aikana. Bushid\xc5\x8dlla ei siis ole tarkkaa ilmaantumisvuotta, vaan se on pidemm\xc3\xa4n prosessin tulos._NEWLINE_Bushid\xc5\x8d oli tie, jota samuraiden oli noudatettava jokap\xc3\xa4iv\xc3\xa4isess\xc3\xa4 el\xc3\xa4m\xc3\xa4ss\xc3\xa4\xc3\xa4n, mit\xc3\xa4 heilt\xc3\xa4 odotettiin ja mihin heid\xc3\xa4t koulutettiin.\n_START_SECTION_\nBushid\xc5\x8d - moraalioppia soturille\n_START_PARAGRAPH_\nFeodaaliajan Japanissa eurooppalaista ritaria vastaava k\xc3\xa4site (bushi) oli olemassa jo ennen samurai-k\xc3\xa4sitteen vakiintumista. Bu-shi-d\xc5\x8d tarkoittaakin kirjaimellisesti k\xc3\xa4\xc3\xa4nnettyn\xc3\xa4 soturiherrasmiehen tiet\xc3\xa4. Bushid\xc5\x8d syntyi sodank\xc3\xa4yntitaitojen kehittyess\xc3\xa4 samalla kun Japanissa omaksuttiin mannermaalta, l\xc3\xa4hinn\xc3\xa4 Kiinasta levinneit\xc3\xa4 filosofisia, eettisi\xc3\xa4 ja uskonnollisia aineksia. Japanin kansallisella tasolla se huomioitiin Minamoto no Yoritomon perustaessa Kamakura-kaudella shogunaatin ja raivatessa tiens\xc3\xa4 Japanin johtoon ja ensimm\xc3\xa4iseksi sh\xc5\x8dguniksi. Koska bushin omat sotataidot olivat eritt\xc3\xa4in tehokkaita ja kuolettavia, bushid\xc5\x8d antoi h\xc3\xa4nelle selke\xc3\xa4t s\xc3\xa4\xc3\xa4nn\xc3\xb6t siit\xc3\xa4, milloin h\xc3\xa4nen toimintansa oli "oikein" ja  milloin "v\xc3\xa4\xc3\xa4rin".'